17.

Regulas I daļas IX sadaļā iekļauj šādu 1.A nodaļu: “1.A NODAĻA Vienkāršotās deklarēšanas vai vietējās muitošanas procedūras vienotā atļauja 1. iedaļa Pieteikuma iesniegšanas procedūra 253.h pants 1. Vienkāršotās deklarēšanas vai vietējās muitošanas procedūras vienotās atļaujas pieteikumu iesniedz vienam no 14.d panta 1. un 2. punktā minētajiem muitas dienestiem. Tomēr, ja vienkāršotās deklarēšanas vai vietējās muitošanas procedūras atļauju pieprasa saistībā ar tādu vienotās atļaujas pieteikumu vai pēc tāda vienotās atļaujas pieteikuma, kas attiecas uz galapatēriņa procedūru vai uz muitas procedūru ar saimniecisku nozīmi, tad piemēro 292. panta 5. un 6. punktu vai 500. un 501. pantu. 2. Ja daļa no attiecīgās uzskaites un dokumentācijas tiek turēta citā dalībvalstī, nevis tajā, kurā tiek iesniegts pieteikums, tad pieteikuma iesniedzējs pienācīgi aizpilda 67. pielikumā iekļautās pieteikuma veidlapas parauga 5.a, 5.b un 7. aili. 3. Pieteikuma iesniedzējs nodrošina viegli pieejamu galveno kontaktpunktu vai ieceļ kontaktpersonu no pieteikuma iesniedzēja administrācijas dalībvalstī, kurā tiek iesniegts pieteikums, lai muitas dienestiem būtu pieejama visa informācija, kas vajadzīga, lai pierādītu atbilstību vienotās atļaujas piešķiršanas prasībām. 4. Pieteikumu iesniedzēji, cik vien iespējams, vajadzīgos datus muitas dienestiem iesniedz elektroniski. 5. Līdz tiek ieviesta elektroniskā datu apmaiņas sistēma starp iesaistītajām dalībvalstīm, kas nepieciešama attiecīgās muitas procedūras vajadzībām, atļaujas devējs muitas dienests var noraidīt pieteikumus, kas iesniegti saskaņā ar 1. punktu, ja vienotā atļauja radītu neproporcionālu administratīvu slogu. 253.i pants 1. Dalībvalstis paziņo Komisijai to 253.h panta 1. punktā minēto muitas dienestu sarakstu, kuriem iesniedz pieteikumus, un visus turpmākos grozījumus tajā. Komisija tādu informāciju padara pieejamu internetā. Minētie dienesti rīkojas kā atļaujas devēji muitas dienesti, lai izsniegtu vienkāršotās deklarēšanas un vietējās muitošanas procedūras vienotās atļaujas. 2. Dalībvalstis ieceļ galveno biroju, kas atbild par informācijas apmaiņu starp dalībvalstīm un starp dalībvalstīm un Komisiju, un paziņo par minēto biroju Komisijai. 2. iedaļa Piešķiršanas procedūra 253.j pants 1. Ja tiek iesniegts pieteikums par vienkāršotās deklarēšanas vai vietējās muitošanas procedūras vienotu atļauju, tad atļaujas devējs muitas dienests pārējiem attiecīgajiem muitas dienestiem dara pieejamu šādu informāciju: a) pieteikums; b) atļaujas projekts; c) visa vajadzīgā informācija, lai piešķirtu atļauju. To dara pieejamu, izmantojot 253.m pantā minēto sakaru sistēmu, kad minētā sistēma ir pieejama. 2. Šā panta 1. punkta a), b) un c) apakšpunktā minēto informāciju atļaujas devējs muitas dienests dara pieejamu šādos termiņos: a) 30 kalendārajās dienās, ja pieteikuma iesniedzējam ir iepriekš bijusi atļauta vienkāršotās deklarēšanas vai vietējās muitošanas procedūra vai piešķirts AEO sertifikāts, kas minēts 14.a panta 1. punkta a) vai c) apakšpunktā; b) 90 kalendārajās dienās visos citos gadījumos. Ja atļaujas devējs muitas dienests nespēj iekļauties minētajos termiņos, tad tas var termiņus pagarināt par 30 kalendārajām dienām. Tādos gadījumos atļaujas devējs muitas dienests pirms minēto termiņu beigām paziņo pieteikuma iesniedzējam pagarinājuma iemeslus. Termiņš sākas no dienas, kad atļaujas devējs muitas dienests saņem visu 1. punkta a), b) un c) apakšpunktā minēto vajadzīgo informāciju. Atļaujas devējs muitas dienests informē pieteikuma iesniedzēju, ka pieteikums ir pieņemts, un par dienu, no kuras sākas termiņš. 3. Līdz 2009. gada 31. decembrim maksimālo 30 vai 90 kalendāro dienu periodu, kas paredzēts 2. punkta pirmajā daļā, aizstāj ar 90 vai 210 kalendārajām dienām. 253.k pants 1. Atļaujas devējs muitas dienests dalībvalstī, kurā tika iesniegts pieteikums, un muitas dienesti pārējās dalībvalstīs, uz kurām attiecas pieprasītā vienotā atļauja, sadarbojas, lai izstrādātu operatīvās un ziņošanas prasības, tostarp kontrolplānu, lai pārraudzītu saskaņā ar vienoto atļauju veikto muitas procedūru. Tomēr dati, ar kuriem attiecīgajiem muitas dienestiem jāapmainās muitas procedūras(-u) vajadzībām, nedrīkst pārsniegt 30.A pielikumā noteiktos. 2. Muitas dienesti pārējās dalībvalstīs, uz kurām attiecas pieprasītā vienotā atļauja, 30 kalendāro dienu laikā no dienas, kad tika saņemts atļaujas projekts, paziņo atļaujas devējam muitas dienestam visus iebildumus. Ja minētajam paziņojumam vajag papildu laiku, tad atļaujas devēju muitas dienestu informē pēc iespējas drīzāk, bet jebkurā gadījumā – noteiktajā termiņā. Minēto papildu termiņu var pagarināt par ne vairāk kā 30 kalendārajām dienām. Ja pagarinājumu piešķir, atļaujas devējs muitas dienests paziņo pieteikuma iesniedzējam par termiņa pagarinājumu. Ja iebildumi ir paziņoti un minētajā periodā muitas dienesti nevienojas, tad pieteikumu noraida apjomā, par ko tika iesniegti iebildumi. Ja muitas dienests, ar kuru apspriedās, neatbild pirmajā daļā noteiktajā(-os) termiņā(-os), tad atļaujas devējs muitas dienests var pieņemt, ka attiecībā uz tādas atļaujas piešķiršanu iebildumu nav, un muitas dienests, ar kuru apspriedās, saglabā atbildību. 3. Pirms pieteikumu daļēji vai pilnībā noraida, atļaujas devējs muitas dienests paziņo pieteikuma iesniedzējam iemeslus, ar kuriem tas plāno pamatot savu lēmumu, un pieteikuma iesniedzējam dod iespēju savu viedokli darīt zināmu 30 kalendāro dienu laikā no paziņojuma dienas. 253.l pants 1. Ja pieteikumu par vienoto atļauju iesniedz persona, kas ir 14.a panta 1. punkta a) vai c) apakšpunktā minētā AEO sertifikāta turētāja, tad atļauju piešķir pēc tam, kad ir nokārtota vajadzīgā informācijas apmaiņa starp: a) pieteikuma iesniedzēju un atļaujas devēju muitas dienestu; b) atļaujas devēju muitas dienestu un citiem muitas dienestiem, uz ko attiecas vienotā atļauja, par kuru iesniegts pieteikums. Ja pieteikuma iesniedzējam nav 14.a panta 1. punkta a) vai c) apakšpunktā minētā AEO sertifikāta, tad atļauju piešķir pēc tam, kad atļaujas devējs muitas dienests pārliecinās, ka pieteikuma iesniedzējs spēs izpildīt atļaujas nosacījumus un kritērijus, kuri noteikti vai minēti 253., 253.a un 253.c pantā, un pēc tam, kad ir nokārtota šā punkta pirmajā daļā minētā vajadzīgā informācijas apmaiņa. 2. Atļaujas devējs muitas dienests, kad tas ir saņēmis piekrišanu vai nav saņēmis pamatotus iebildumus no citiem attiecīgajiem muitas dienestiem, piešķir atļauju saskaņā ar 67. pielikumā noteikto atļaujas veidlapu 30 kalendāro dienu laikā pēc 253.k panta 2. vai 3. punktā minētā termiņa beigām. Atļaujas devējs muitas dienests atļauju dara pieejamu muitas dienestiem iesaistītajās dalībvalstīs, izmantojot 253.m pantā minēto informācijas un sakaru sistēmu, kad tā ir pieejama. 3. Vienkāršotās deklarēšanas un vietējās muitošanas procedūras vienotās atļaujas atzīst visās dalībvalstīs, kas attiecīgi norādītas atļaujas 10. vai 11. ailē, vai abās minētajās ailēs. 3. iedaļa Informācijas apmaiņa 253.m pants 1. Elektronisko informācijas un sakaru sistēmu, ko, savstarpēji vienojoties, definējusi Komisija un muitas dienesti, izmanto, kad tā ir pieejama, informācijas un sakaru procesam starp muitas dienestiem, kā arī Komisijas un uzņēmēju informēšanai. Uzņēmējiem sniedzamā informācija ir ierobežota līdz nekonfidenciālajiem datiem, kas definēti 67. pielikumā izklāstītā vienkāršoto procedūru pieteikuma veidlapas paskaidrojuma II sadaļas 16. punktā. 2. Komisija un muitas dienesti, izmantojot 1. punktā minēto sistēmu, veic šādas informācijas apmaiņu, uzglabāšanu un piekļuves nodrošināšanu tai: a) pieteikumu dati; b) informācija, kas vajadzīga piešķiršanas procesā; c) vienotās atļaujas, kas piešķirtas saistībā ar 1. panta 13. un 14. punktā minētajām procedūrām, un attiecīgā gadījumā informācija par to grozījumiem, apturēšanu un atsaukšanu; d) atkārtota novērtējuma rezultāti saskaņā ar 253. panta 8. punktu. 3. Komisija un dalībvalstis, iepriekš vienojoties ar atļaujas turētāju, izmantojot internetu var publiskot vienoto atļauju sarakstu, kā arī nekonfidenciālos datus, kas definēti 67. pielikumā izklāstītā vienkāršoto procedūru pieteikuma veidlapas paskaidrojuma II sadaļas 16. punktā. Sarakstu atjaunina.”